મને તારી અને પપ્પાની ચિંતાઓ થવા લાગી, પપ્પાની સમાજમાં અને શહેરમાં જે નામના છે એ મારા કારણે માટીમાં મળી જશે, પપ્પા જ્યાં માથું ઊંચું રાખીને ચાલી શકતા હતા ત્યાં એમને નીચું જોઈ અને ચાલવાનો સમય આવશે, એ બધા વિચારે મારી આંખ પણ ના મીંચાઈ, અને મેં નક્કી કરી લીધું કે સવારે હું રોહનને આ વાતની જાણ કરી દઈશ, અને પાછા ઘરે જવા માટે નીકળી જઈશું, સવારે ઉઠી તૈયાર થઇ હું રોહનને મળી અને મેં મારા વિચારો રોહનને જણાવ્યા, રોહન પણ મારી વાત સાથે સંમત થયો અને મારે જેમ બને તેમ જલ્દી ઘરે પહોચવું હતું, રોહનના એક મિત્ર દ્વારા મેં પ્લેનની ટિકિટ કરાવી લીધી, જેના કારણે હું જલ્દી તમને લોકોને મળી શકું, મેં રોહનના મિત્રના ફોનથી જયારે હિમ્મત કરી તને ફોન કર્યો ત્યારે પપ્પા વિષે જાણી મારી ચિંતામાં ખુબ જ વધારો થઇ ગયો અને મેં નક્કી કર્યું કે પપ્પાનું મોઢું જોઇને જ હું પાણી મોઢામાં મુકીશ.